钦定古今图书集成/明伦汇编/官常典/第744卷 > 史记言 李君赐 王诚心 张敏行 姚良
## 钦定古今图书集成/明伦汇编/官常典/第744卷 > 史记言 李君赐 王诚心 张敏行 姚良

弼　、杨道泰　、阮我疆　、陈三元　、白楹　、李迈林

按《明外史忠义传》：“记言字司直，当涂人。崇祯中举人，
由长沙知县迁知陕州。陕当贼冲，记言出私财募士，
聘少室僧训练之，斩贼数十级，生擒二十馀人。老回
回愤，率数万人攻城，不得志去，乘雪夜来袭，而所练
士方调他郡，城遂陷。记言纵火自焚，两僧掖之出，曰：
‘死此何以自明’？乃越女墙下。贼追获之，令降，叱曰：‘有
死知州，无降知州也’！”遂被杀。指挥李君赐，杀数贼而
死。训导王诚心，里居教谕张敏行、姚良弼，指挥杨道
泰、阮我疆，镇抚陈三元，亦不屈死。贼陷卢氏，知县白
楹自刭。陷渑池，知县李迈林死焉。记言赠光禄少卿，
馀赠恤有差。